laion/Wikipedia-Exotic huggingface dataset:
זכויות להט"ב באנגווילה

לסביות, הומואים, טרנסג'נדרים וביסקסואלים (להט"ב) בטריטוריה הבריטית מעבר לים של אנגווילה מתמודדים עם אתגרים משפטיים וחברתיים שאינם נתקלים בהם תושבים הטרוסקסואלים. פעילות הומוסקסואלית מוגדרת כחוקית באנגווילה מאז 2001, אך משקי בית בראשות זוגות חד מיניים אינם זכאים לאותן הכרות משפטיות הזמינות לזוגות הטרוסקסואלים. החוק האנגוליאני אינו אוסר על אפליה על בסיס נטייה מינית או זהות מגדרית, ואיננו מכיר בשינוי מגדר בקרב טרנסג'נדרים. פעילות הומוסקסואלית מוגדרת כחוקית באנגווילה מאז 2001. הכשרתה של פעילות הומוסקסואלית הייתה תוצאה של צו של המועצה המלכותית שהשפיעה על חוקים שנגעו לביטול איסור "מעשי סדום" מהתקופה הקולוניאלית בארבע טריטוריות בריטיות שונות מעבר לים, בהן אנגווילה. גיל ההסכמה באנגווילה לא מוגדר כשווה בין זוגות הומוסקסואלים (18) לבין זוגות הטרוסקסואלים (16). אנגווילה אינה מכירה בנישואים חד מיניים, וגם לא בכל צורה של זוגיות חד מינית (איחוד אזרחי, נישואי חוזה, מעמד ידועים בציבור). חוק הנישואין קובע כי "נישואין" פירושם "איחוד של גבר ואישה כבעל ואישה". על אף אי הכרתם בחוק, טקסי נישואים של זוגות חד מיניים התרחשו באי לאורך השנים. לא קיימים חוקים המכסים אפליה על רקע נטייה מינית או זהות מגדרית באנגווילה. חוקת אנגווילה אוסרת אפליה על בסיס "גזע, דעות פוליטיות, צבע, אמונה, מין או מקום מוצא", אך אינה מכלילה קטגוריות של נטייה מינית או זהות מגדרית. בשל האוכלוסייה המצומצמת של אנגווילה, לא נוכחת סצנה להט"ב, ואינם קיימים ארגונים, ברים, מועדונים או מצעדי גאווה שונים. ב-17 במאי 2011 התקיימה מחאה קטנה לציון היום הבינלאומי נגד הומופוביה, טרנספוביה וביפוביה ברחבי האי. לאורך השנים מספר זוגות חד מיניים שנפשו באי דיווחו שאנגווילה מוגדר "ידידותי ללהט"ב" בעוד "אף אחד לא היה בעל יחס מפלה בשום צורה" כלפי תיירים. עם זאת, היחס עבור המקומיים עשוי להיות אחר בעוד שישנם מי שסבורים שאנגווילה, בדומה לאיים קריביים אחרים, מחזיק ב-"אקלים מאופק ועדין של הומופוביה" שתרם ל-"חשאיות בקרב תושבי להט"ב מקומיים". Britain Scraps Homosexuality Laws, www.glapn.org Anguilla Gay Weddings, Gay Wedding Venue in Anguilla, Gay Wedding in Anguilla, www.gaydestinationweddings.com Gay Life in Anguilla - GlobalGayz, www.globalgayz.com
עבד אל-אילה הארון

עבד אל-אילה הארון חסן (בערבית: عبد الإله هارون حسن, בתעתיק מדויק: עבד אלאלה הארון חסן; ‏ 1 בינואר 1997 – 26 ביוני 2021) היה אתלט קטרי יליד סודאן, סגן אלוף העולם באולם (פורטלנד 2016) וזוכה מדליית ארד באליפות העולם (לונדון 2017) בריצת 400 מטר. הארון נולד בסודאן, והגיע לקטר בגיל צעיר. בחודש פברואר 2015 קיבל אישור לייצג את קטר. ב-26 ביוני 2021 מת הארון בגיל 24 בתאונת דרכים בדוחה שבקטר. באליפות אסיה שנערכה בחודש יוני בווהאן שברפובליקה העממית של סין זכה הארון במדליית זהב בריצת 400 מטר בתוצאה של 44.68 שניות, לפני יוסף מסרחי מערב הסעודית (45.14 שניות) וקנטרו סאטו מיפן (46.09 שניות). בנוסף, זכה עם נבחרת קטר במדליית זהב בריצת שליחים 4x400 מטר בשיא אליפות חדש של 3:02.50 דקות, לפני נבחרות ערב הסעודית (3:02.62 דקות) ויפן (3:03.47 דקות). באליפות אסיה באולם שנערכה בחודש פברואר בדוחה שבקטר זכה הארון במדליית זהב בריצת 400 מטר בשיא אליפות של 45.88 שניות, לפני עבאס אבובכר עבאס מבחריין (46.60 שניות) ומיכאיל ליטבין מקזחסטן (46.80 שניות). בנוסף, זכה עם נבחרת קטר במדליית זהב בריצת שליחים 4x400 מטר בשיא אליפות של 3:08.20 דקות, לפני נבחרת איראן (3:11.86 דקות). באליפות העולם באולם שנערכה בחודש מרץ בפורטלנד שבארצות הברית זכה הארון במדליית כסף בריצת 400 מטר בתוצאה של 45.59 שניות, אחרי פאבל מסלק מצ'כיה (45.44 שניות) ולפני דיון לנדור מטרינידד וטובגו (46.17 שניות). באליפות העולם עד גיל 20 שנערכה בחודש יולי בבידגושץ' שבפולין זכה הארון במדליית זהב בריצת 400 מטר בתוצאה של 44.81 שניות, לפני וילברט לונדון מארצות הברית (45.27 שניות) וקרברו סיבנדה מבוטסואנה (45.45 שניות). באולימפיאדת ריו דה ז'ניירו שנערכה בחודש אוגוסט בריו דה ז'ניירו שבברזיל סיים הארון במקום 23 בחצי גמר ריצת 400 מטר בתוצאה של 46.66 שניות, ולא העפיל לגמר. באליפות העולם שנערכה בחודש אוגוסט בלונדון שבממלכה המאוחדת זכה הארון במדליית ארד בריצת 400 מטר בתוצאה של 44.48 שניות, אחרי וייד ואן ניקרק מדרום אפריקה (43.98 שניות) וסטיבן גארדנר מאיי בהאמה (44.41 שניות). באליפות אסיה באולם שנערכה בחודש פברואר בטהראן שבאיראן זכה הארון במדליית זהב בריצת 400 מטר בתוצאה של 46.37 שניות, לפני יוסף כרם מכווית (46.66 שניות) ובן ארצו מוחמד נאסר עבאס (46.76 שניות). בנוסף, זכה עם נבחרת קטר במדליית זהב בריצת שליחים 4x400 מטר בתוצאה של 3:10.08 דקות, לפני נבחרות קזחסטן (3:11.68 דקות) ואיראן (3:11.74 דקות). במשחקי אסיה שנערכה בחודש אוגוסט בג'קרטה שבאינדונזיה זכה הארון במדליית זהב בריצת 400 מטר בתוצאה של 44.89 שניות, לפני מוהמד אנס מהודו (45.69 שניות) ועלי ח'מיס מבחריין (45.70 שניות). בנוסף, זכה עם נבחרת קטר במדליית זהב בריצת שליחים 4x400 מטר בשיא אסיה חדש של 3:00.56 דקות, לפני נבחרות הודו (3:01.85 דקות) ויפן (3:01.94 דקות). באליפות העולם שנערכה בחודש אוקטובר בדוחה שבקטר סיים הארון במקום 37 במוקדמות ריצת 400 מטר בתוצאה של 47.76 שניות, ולא העפיל לחצי הגמר. ריצת 400 מטר: 44.07 שניות (2018) ריצת 500 מטר: 59.83 שניות (2016) ריצת 400 מטר: 45.39 שניות (2015) מדיה וקבצים בנושא עבד אל-אילה הארון בוויקישיתוף עבד אל-אילה הארון, באתר הוועד האולימפי הבין-לאומי עבד אל-אילה הארון, באתר olympedia.org עבד אל-אילה הארון, באתר התאחדות האתלטיקה הבין-לאומית עבד אל-אילה הארון, באתר ליגת היהלום עבד אל-אילה הארון, באתר Track and Field (גברים) LE QATAR ET LE BAHREIN RENFORCENT LEURS ÉQUIPES באתר SPE15, ‏ 25 בפברואר 2015 (בצרפתית) Abdalelah Haroun: Qatari sprinter killed in car crash in Doha, aged 24 באתר BBC, ‏ 26 ביוני 2021 (באנגלית)
אבא (שיר של דיקלה)

אבא הוא סינגל שהוקלט על ידי הזמרת-יוצרת הישראלית דיקלה. הוא יצא לאור ב-8 באוגוסט 2022, על ידי חברת התקליטים הליקון ארומה מיוזיק, כסינגל שלא מתוך אלבום. השיר נכתב והולחן על ידי דיקלה ועידו אוחיון והופק על ידי תומר בירן. דיקלה הצהירה כי העבודה על השיר נערכה במשך חצי שנה. הוא מספר על מערכת היחסים המורכבת שלה עם אביה. היא בחרה להוציאו עם עליית "מבצע עלות השחר", כיוון שתושבי עוטף עזה חשופים ופגיעים בדיוק כמוה. הווידאו קליפ הרשמי של השיר פורסם ב-8 באוגוסט 2022. יצר אותו "נזוז שורטס", והוא מציג תמונה של דיקלה יחד עם מילות השיר. סרטון השיר "אבא" באתר יוטיוב מילות השיר "אבא" באתר שירונט קשת ברגסון, ‏"אבא": דיקלה חושפת הצצה לחייה האישיים בשיר חדש, באתר "סרוגים", 8 באוגוסט 2022 "יש לי אבא שדואג ומפנק כמו אמא", 103FM אבא - Single, אפל מיוזיק
מלכת הרחבה

"מלכת הרחבה" הוא סינגל שהוקלט על ידי הזמר הישראלי רן דנקר. הוא יצא לאור ב-8 באוגוסט 2022, על ידי חברת התקליטים NMC, כסינגל שלא מתוך אלבום. השיר נכתב והולחן על ידי דנקר, רון ביטון ואיתי שמעוני והופק על ידי ינון יהל. לטענתו, השיר נכתב מטרה להעצים ולהאדיר ביטחון עצמי של נערים ביישנים. בדומה לסינגל הקודם שלו, "השמלה החדשה שלי", בו לבש שמלה, גם כאן החליט דנקר ללבוש בגדים המזוהים עם המין הנשי: בגד מחויט וקצר, מעיל ומגפיים ארוכות ושחורות. הווידאו קליפ הרשמי של השיר פורסם ב-8 באוגוסט 2022. הקליפ בוים על ידי עומר טובי שצילם גם את הקליפים הקודמים של דנקר וצולם במלון דן פנורמה שבתל אביב-יפו. נכון לפברואר 2023, מונה הצפיות של הקליפ עומד על כ-1,284,000 צפיות. הכוכב הבא, ‏תגבירו את הווליום: רן דנקר בשיר חדש "מלכת הרחבה", באתר ‏מאקו‏, 8 באוגוסט 2022 מלכת הרחבה - Single, אפל מיוזיק
אן לה-ברון

אן לה-ברון (אנגלית: Anne LeBaron; נולדה ב-30 במאי 1953 בבאטון רוז', לואיזיאנה, ארצות הברית) היא מלחינה ונבלאית אמריקאית. אן לה ברון סיימה תואר ראשון במוזיקה מאוניברסיטת אלבמה (1974), תואר שני במוזיקה מהאוניברסיטה של מדינת ניו יורק בסטוני ברוק (1978) ודוקטורט מאוניברסיטת קולומביה (1989). היא למדה אצל ג'רג' ליגטי במלגת פולברייט בבית הספר הגבוה למוזיקה בקלן בשנים 1980-81 וכן למדה מוזיקה קוריאנית מסורתית במכון הלאומי למוזיקה קלאסית של קוריאה בסיאול (1983). לה ברון החלה בהוראה במכון לאמנויות של קליפורניה בשנת 2001. קודם לימדה באוניברסיטת פיטסבורג. היא מלחינה למען חמישיית אן לה ברון, הרכב הכולל חצוצרה, טובה, גיטרה חשמלית וכלי הקשה. המוזיקולוגית מקקלארי מציינת, בדבריה על "טלוריס תאוריה סאקרה" של לה ברון, כי היצירה "...מצביעה על העניין, העובר כחוט השני ביצירתה של לה ברון, ביכולתה של המוזיקה לעצב זמניות, באופן המשרה על המאזין עולם צלילים שהזמן מתכופף בו, עומד דומם, מחולל או מציית למדד המכני של השעון." אתר האינטרנט הרשמי של אן לה-ברון (באנגלית) אן לה-ברון, ברשת החברתית LinkedIn אן לה-ברון, סרטונים בערוץ היוטיוב אן לה-ברון, באתר MusicBrainz (באנגלית) אן לה-ברון, באתר Discogs (באנגלית)
דורותי הופ סמית'

דורותי הופ סמית' (באנגלית: Dorothy Hope Smith;‏ 1 באוקטובר 1895 – 16 בדצמבר 1955) הייתה אמנית וציירת אמריקאית, הידועה בעיקר כאמנית שאיירה את דמות התינוק שמופיע על אריזות מוצרי המזון לתינוקות של חברת גרבר. דורותי הופ סמית' נולדה בהייטסוויל, מרילנד ללינקולן ב' ומרי ל' סמית'. היו לה שתי אחיות, אדית וקלייר. בתחילת המאה ה-19, משפחתה של דורותי עברה לשיקגו. סמית' למדה איור בבית הספר לאמנות של שיקגו, שם פגשה את פרי בארלו. הם נישאו ב-22 בפברואר 1922 במנהטן, ניו יורק, וירח דבש נפשו בצרפת. הם עברו לניו יורק לאחר שנישאו כדי להמשיך בקריירות איור נפרדות. בסופו של דבר, בני הזוג עבדו ביתם בווסטפורט, קונטיקט. סמית' הייתה מאיירת, שהתמחתה באיור תינוקות וילדים. היא הייתה אחת ממאיירי "Ivory Soap" סבון לתינוקות של חברת פרוקטר אנד גמבל. סמית' איירה ספרי ילדים עבור ההוצאה לאור "Putnam" וכמה שערי מגזינים. הציור המפורסם של סמית' התינוק של גרבר נוצר לאחר ששלחה את האיור לתחרות. בשנת 1928 הזמינה גרבר אמנים להגיש ציורים של תינוקות לתחרות. דורותי הגישה סקיצה ראשונית שצוירו באמצעות פחם. הסקיצה נוצרה מתמונה של אן טרנר קוק, בת של חבר משפחה. . דורותי התכוונה לסיים את הסקיצה אם תתקבל. שופטי חברת גרבר, לעומת זאת, העדיפו את הפשטות של האיור בהשוואה לציורים אחרים מושקעים יותר. סמית' זכתה ב-300 דולר בתחרות, ומכרה את זכויות היוצרים על הציור שלה לגרבר. בשל הפופולריות שלו, גרבר הפך את הציור לסימן רשום באופן רשמי בשנת 1931. סמית' עבדה בקביעות משנות ה-20 ועד מותה ב-1955, ושימשה כמאיירת מסחרית מצליחה למוצרים רבים. בעלה של סמית', פרי בארלו, לו נישאה ב-22 בפברואר 1922, היה קריקטוריסט במגזין הניו יורקר, וצייר 135 שערים במהלך השנים בנוסף לקריקטורות רבות. הוא גם צייר קריקטורות ל- Colier's", "The "Saturday Evening Post" ואחרים. מכיוון שפרי היה עיוור צבעים חלקית, סמית' עזרה לו בתהליך הצביעה של יצירותיו. לסמית' ולפרי היו שני בנים, קולינס ופיטר. בתו של פיטר היא נכדתה היחידה של סמית'. נכדתה דורי נושאת את שם שמה, דורותי "דורי" בארלו תומאס. "Who Is the Gerber Baby? - Gerber Life Insurance Company". Gerberlife.com. נבדק ב-2016-03-31. "Glen Jasper Barlow, Sally F. Thurmon, and Emma C. Collins". Barlowgenealogy.com. אורכב מ-המקור ב-2016-04-29. נבדק ב-2019-11-20. "Artist, Fine Art Prices, Auction Records for". Askart.com. נבדק ב-2016-03-31. "Novelist, 77, enjoys notoriety of being the Gerber Baby". chronicle.augusta.com. 2004-02-21. נבדק ב-2016-03-31. snopes. "Humphrey Bogart Gerber Baby". snopes.com. נבדק ב-2016-03-31. "Meet the Gerber Baby". Gerber.com. אורכב מ-המקור ב-2010-12-17. נבדק ב-2016-03-31.
בלדה ליוסף

בלדה ליוסף הוא סרט דרמה ישראלי קצר משנת 2015 בבימויו של ריקי שלח, עם מיקי גבע, ראג'ב אבו רוקון ואיתי שור בתפקידים הראשיים. התסריט נכתב על ידי רועי רשקס ורמי רודן והוא מבוסס על המחזה "בלדה ליוסף" של רועי רשקס שהועלה בתיאטרון מ.ר.א.ה בקריית שמונה. המחזה והסרט הם בהשראת מותו של מדחת יוסף בקבר יוסף ב-1 באוקטובר 2000. מדחת יוסף מופיע בסרט בשם מופיד. סצנות הפנים בקבר יוסף צולמו באתר אירועים לשעבר ליד כנסיית פטרוס הקדוש (אבו כביר), סצנות החוץ צולמו ברמלה. 1 באוקטובר 2000, בעקבות עליות של אריאל שרון להר הבית מתחוללות מהומות ברחבי הגדה ובהם בקבר יוסף. קבוצת לוחמים שומרת על המקום בפיקודו של מופיד (ראג'ב אבו רוקון). מפגינים ערבים רבים תוקפים את קבר יוסף בשכם. במתחם הקבר נמצאים לוחמי מג"ב בפיקודו של מופיד (ראג'ב אבו רוקון). הערבים מיידים אבנים ומנסים לטפס על גדר הקבר. בתוך ההתקפה מסתננים למתחם מתנחל יהודי בשם אלקנה (מיקי גבע) וסובחי (רביע חורי), שומר הקבר שהערבים חושדים שהוא משת"פ. מופיד מתקשר כל הזמן בקשר עם המח"ט (פולי רשף) ומבקש שיגיעו לחלץ אותם (תוכנית "כתונת פסים"). המח"ט מורה לו להיאזר בסבלנות. מופיד מחליט לפנות את הקבר אבל אלקנה מסרב להתפנות והמח"ט אומר שאין אפשרות לכפות זאת על אזרח. מופיד מארגן את הלוחמים לפנוי בפיקודו של סגנו לואי (מחמוד). בקבר נשארים מופיד, אלקנה, איתן החובש (איתי שור) וסובחי. סובחי מחליט לברוח אך נתפס על ידי התוקפים ונרצח. מופיד עולה מדי פעם לעמדה ויורה לעבר התוקפים עד שנפגע. הוא מורה לאלקנה ואיתן לצאת מהמתחם דרך מעבר נסתר, להגיע למכוניתו של אלקנה ולנסוע למפקדה לבקש עזרה. הם מצליחים להגיע למכונית אבל ברגע האחרון מתחרטים וחוזרים להיות לצד מופיד הפצוע קשה. איתן מעודד אותו שהוא שומע כבר מסוק וחיילים שמגיעים אבל מופיד מת מאיבוד דם. בסוף הסרט מופיעה כיתובית: "לזכרו של סמל שני מדחת יוסף שנפטר מאיבוד דם באחד באוקטובר 2000, ארבע שעות לאחר שנפצע, מבלי שנתקיים לגביו הערך-לא מפקירים פצוע בשטח". "בלדה ליוסף", במסד הנתונים הקולנועיים IMDb (באנגלית) קדימון לבלדה ליוסף, באתר יוטיוב בלדה ליוסף, באתר אידיבי אמיר בוגן, לזכר מדחת יוסף: ריקי שלח על "בלדה ליוסף", באתר ynet, 20 בדצמבר 2015 בלדה ליוסף, באתר "קונסטנזה" המחזה בלדה ליוסף, באתר "הבמה"
אלי החתול

אלי החתול היא סדרת טלוויזיה ישראלית לילדים בהפקת "נתן אנטרטנמיינט", אשר משודרת מחודש אוגוסט 2022 בערוץ הופ!, yes הטלוויזיה בלוויין, פרטנר tv, סלקום tv, ערוץ BIGI ויוקיד. סיפורו של אלי החתול נוצר כחלק מכתיבת התסריט לסרט הקולנוע "המחשמלים". הסרט מביא את סיפורה של להקת רוק משנות ה-80 שהייתה הבטחה גדולה, אך התרסקה. את השיר יומולדת לאלי החתול הוציאה הלהקה בשיא תהילתה והוא הפך ללהיט היסטרי, אבל רק בקרב פעוטות, מה שהעמיד את הלהקה בקונפליקט לגבי הצלחת השיר, שהרחיקה אותם מהניסיון ליצור קריירת רוק. במהלך העבודה על הסרט, הופק הקליפ ”יומולדת לאלי החתול” שכחלק מהקמפיין השיווק סביב הסרט הגיע למעל 25 מיליון צפיות ביוטיוב. הצלחה זו הובילה להצעות שונות לכתיבת סדרה לילדים, המתבססת על הלהיט. ב-2023 הפיק תיאטרון הילדים הישראלי הצגה בשם "אלי החתול" שכתבה וביימה ענבל לוי רהב בעקבות הצלחת הסדרה. צביקה נתן ואילן שס שהפיקו את השיר, החליטו להמשיך לשתף פעולה ולהיענות להצעות. הם יצרו אלבום שירי ילדים עם 12 שירים שכולם נכתבו והולחנו על ידי צביקה נתן ואילן שס. מיכל חזון הצטרפה לצוות לכתיבת חלק מהשירים. אלבום שירי הילדים הפך לבסיס להפקת סדרת טלוויזיה חדשה לילדים. אל צוות הפיתוח הצטרפה מיכל חזון, התסריטאית שחר סיטנר, הבמאי בובי לקס והמפיק ברק קסלר. כל אחד מ-12 השירים באלבום, הפך לשיר הנושא של אחד מפרקי אלי החתול. שירי האלבום הגיעו למעל 10 מיליון צפיות ביוטיוב. סדרת הילדים המוזיקלית והחינוכית, מתרחשת במושב ומספרת את הרפתקאותיהם של צביקה החקלאי (צביקה נתן) והחיות שלו: אלי החתול (ערן בן צבי), ננה הכלבה (מיטל רז), פיצי הארנבת (גוני פז) ושמעון התרנגול השכן (ז'יל בן דוד). ביחד עוברות הדמויות חוויות שונות שכוללות צחוק, למידה ושירה. הסדרה כוללת גם פרק ספיישל שירי הסדרה יחד עם שיר הנושא ורמיקס השיר "יום הולדת לאלי החתול". צביקה – צביקה נתן אלי החתול – ערן בן צבי ננה הכלבה – מיטל רז פיצי הארנבת – גוני פז שמעון התרנגול – ז'יל בן-דוד פיתוח – צביקה נתן, מיכל חזון ושחר סינטר בובות – מריה גורביץ סט וארט-דירקטורים – בתיה סגל-פיק ומיכאל פיק עיטורים ומוזיקת רקע – צליל בירן פסקול ומיקס – רפי חן הלחנה – צביקה נתן ואילן שס אלי החתול, ברשת החברתית פייסבוק אלי החתול, במיזם "אישים" לתיעוד היצירה הישראלית אלי החתול, ברשת החברתית פייסבוק הסוד מאחורי להיט הילדים "אלי החתול", באתר ‏מאקו‏, 22 באוקטובר 2019 הקמפיין הדיגיטלי של החתול ששיגע את המדינה, באתר טוחן מדיה אלי החתול והחברים, בערוץ יוטיוב YOUKID הסוד מאחורי להיט הילדים "אלי החתול", באתר ‏מאקו‏, 22 באוקטובר 2019 הקמפיין הדיגיטלי של החתול ששיגע את המדינה, באתר טוחן מדיה, ‏באפריל 2022 יומולדת לאלי החתול | שיר מתוך הסדרה אלי החתול 🎵, סרטון בערוץ "אלי החתול", באתר יוטיוב (אורך: 01:58)
ארסה

האם התכוונתם ל... ארסה (ירח) – ירח של כוכב הלכת צדק ארסה (אלה) – אלת הטל במיתולוגיה היוונית חואן ארסה – כדורגלן ספרדי לואיס ארסה – פוליטיקאי בוליביאני ארס אריסה
ראיית לילה (ביולוגיה)

בביולוגיה, ראיית לילה היא החוויה התפיסתית של קליטת מידע מהסביבה, בלי אמצעי ראיית לילה מלאכותיים, באמצעות אור קלוש, כמו האור שיש בלילה, במקומות רחוקים מתאורה מלאכותית. אצל מרבית בעלי החוליות (למשל יונקים), ראיית הלילה לא מתאפשרת מיד אחרי חשיפה לאור חזק, אלא רק אחרי שהעין עוברת מספר תהליכים. ראשית, קשתית העין צריכה להיפתח לרווחה (האישון צריך לגדול) כדי לאפשר להרבה יותר אור להיכנס לעין. שנית, מכיוון שתאי המדוכים שברשתית לא מסוגלים לראות באור קלוש, תאי הקנים שבה צריכים להיכנס לכלל פעולה. תאים אלו צריכים להמצא בחשיכה לפחות מספר דקות כדי לחדש את מלאי מולקולות הרודופסין שבהם שאחד ממרכיביהם (רטינל) עובר שינוי מבני בעת חשיפה לאור וצריך לנדוד אל הכבד כדי להיות מסוגל להגיב לאור מחדש. מכיוון שתהליך ראיית הלילה מתבצע באמצעות תאי הקנה ולא תאי המדוך, אצל מרבית בעלי החוליות, ראיית לילה לא כוללת ראיית צבעים. התמונה המתקבלת בתודעה, בעזרתה, היא בגוונים של אפור. כמו כן, מכיוון שבגומה המרכזית של הרשתית יש רק תאי מדוך, כאשר מישרים מבט בדיוק אל הדמות אותה רוצים לראות בלילה, במקרה שהיא רחוקה, חדלים לראות אותה. דהיינו, ראיית הלילה היא ראייה פריפריאלית. לא ראייה של מרכז התמונה. בעלי חיים עם הסתגלות אבולוציונית ששיפרה את ראיית הלילה, עשויים, למשל, להיות בעלי עיניים גדולות מאוד בהשוואה לבעלי חיים דומים, חסרי הסתגלות כזו. הם יכולים להיות גם עם שכבת תאים מחזירי אור, מאחורי תאי הקנים, שמשיבים לקנים שנית, אור, שלא נקלט בהם. כך הם מגבירים את האור פי שניים. אצל הינשוף קיימות שתי תכונות אלו. הבנה מעמיקה של יכולת ראיית הלילה של האדם נחוצה, למשל, לגיבוש טקטיקה צבאית, כגון ירי באפלה. מדיה וקבצים בנושא ראיית לילה בוויקישיתוף ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
שוהם גת

שוהם גת (נולד ב-10 באוגוסט 2002) הוא כדורסלן עבר ישראלי. שיחק בעמדת הרכז בליגת העל, בליגה הלאומית ובנבחרות ישראל בענף 3X3. שוהם החל את דרכו במועדון של הפועל עמק חפר. בין הגילאים 16–19 שיחק כרכז ראשון בקבוצת נוער על וגם בקבוצה הבוגרת בליגה הארצית. בשנתו האחרונה בעמק חפר שיחק כחריג גיל בליגת נוער על. בשנה זו זכתה הקבוצה בדאבל כאלופת המדינה ומחזיקת גביע המדינה בליגת נוער על (2020/2021). בעונה הראשונה בליגה הלאומית שיחק בהפועל חבל מודיעין עם ממוצע של: 27.8 דקות, 7.4 נקודות, 5.2 אסיסטים, 1.5 חטיפות. הקבוצה סיימה במקום השני בליגה והעפילה לחצי גמר הפלייאוף. בעונתו השנייה במועדון העמיד ממוצעים של 10.4 נקודות, 7.1 אסיסטים, 4.4 ריבאונדים ו-1.5 חטיפות ב-31.1 דקות למשחק. הקבוצה סיימה בעונה זו במקום ה-13 וירדה לליגה הארצית. ב-23 ביולי 2023 חתם על חוזה ל-3 עונות בקבוצת בני הרצליה. בינואר 2024 עבר לשחק באליצור נתניה במסגרת הכרטיס הכפול. שוהם שיחק בנבחרות ישראל לנוער בשני ענפים: נבחרת ישראל 3x3 החל מגיל 17 אשר זכתה בהישגים הבאים: בשנת 2019 בגיל 17, זכתה הקבוצה במדליית ארד הראשונה בתולדות ישראל בענף 3X3 במסגרת אליפות אירופה עד גיל 18 בשנת 2021 בגיל 19, העפילה הקבוצה לגמר ליגת האומות עד גיל 23 בשנת 2022 בגיל 20, זכתה הקבוצה במקום השני בליגת האומות עד גיל 23 נבחרת ישראל עד גיל 20 (נבחרת העתודה) בשנים 20/21 ו-21/22 מדיה וקבצים בנושא שוהם גת בוויקישיתוף שוהם גת, סרטונים בערוץ היוטיוב פרופיל, באתר eurobasket פרופיל, באתר פיב"א שוהם גת, באתר איגוד הכדורסל הפועל עמק חפר זכתה באליפות ליגת העל לנוער עולה מהלאומית: שוהם גת חתם בבני הרצליה לשלוש שנים, באתר וואלה, 23 ביולי 2023
Only Love Can Hurt Like This

"Only Love Can Hurt Like This" (בעברית: "רק אהבה יכולה לכאוב כך") הוא סינגל של הזמרת האנגליה, פאלומה פיית', שיצא כסינגל השני של אלבום האולפן השלישי שלה, A Perfect Contradiction, ב-11 במאי 2014.‏ ב-2014, השיר הופיע בתוכנית הטלוויזיה האוסטרלית, Winners & Losers (אנ').‏ השיר הופיע בסרטון התדמית לעונת 2015 של אופרת הסבון הניו זילנדית, Shortland Street (אנ').‏ פיית' ביצעה את השיר בטקס פרסי המוזיקה הבריטית לשנת 2015, שהתקיים ב-25 בפברואר 2015. גרסת כיסוי לשיר בשפה הספרדית, שכותרתו "Sólo el Amor Lastima Así", של הלהקה המקסיקנית, מוטל (אנ'), בהשתתפות הזמרת המקסיקנית, מריה חוסה (אנ'), יצא ב-7 באפריל 2015. גרסת הכיסוי הופיעה בפסקול של הסרט A La Mala. ב-2022, השיר נהיה וויראלי בטיקטוק. כמו כן, פיית' הוציאה לאחר מכן גרסה מואטת של השיר, שהפכה גם היא לוויראלית בטיקטוק. מידע על היצירה "Only Love Can Hurt Like This" באתר מיוזיק בריינז מידע על הסינגל "Only Love Can Hurt Like This" באתר מיוזיק בריינז מידע על היצירה "Only Love Can Hurt Like This" באתר Discogs סרטון השיר "Only Love Can Hurt Like This" באתר יוטיוב "Paloma Faith announces new single, Only Love Can Hurt Like This". Officialcharts.com. 2014-03-31. ארכיון מ-2014-07-09. נבדק ב-2014-04-06. Daniela S (2014-05-07). "Paloma Faith- (Alan Carr Full)". YouTube. ארכיון מ-2022-08-20. נבדק ב-2022-08-20. "Paloma Faith claims the top spot". ARIA CHARTS. ארכיון מ-2015-11-17. נבדק ב-2022-08-20. Shortland Street - Love Hurts. YouTube. 10 בדצמבר 2014. ארכיון מ-2022-08-20. נבדק ב-27 באפריל 2015. {{cite AV media}}: (עזרה) BRITAwards (2015-02-25). "Paloma Faith performs 'Only Love Can Hurt Like This' - BRIT Awards 2015". YouTube. Gigwise (2015-02-26). "Paloma Faith thanks her fans back stage at the BRITs - BRITs 2015". YouTube. ארכיון מ-2022-08-20. נבדק ב-2022-08-20. Benitez-Eves, Tina (11 ביולי 2022). "Paloma Faith and Diane Warren's 2014 Hit "Only Love Can Hurt Like This" Blows Up on TikTok Nearly a Decade Later". American Songwriter. ארכיון מ-2022-09-16. נבדק ב-21 ביולי 2022. {{cite news}}: (עזרה)
פעמיים ביום

"פעמיים ביום" הוא אלבום האוסף הראשון של הזמר הישראלי אדם. את האלבום הוציאה בשנת 1991 לאור חברת התקליטים פונוקול בפורמט אחד בלבד של תקליטור בקטלוג CDP017. האוסף כולל את מיטב להיטיו של אדם משלושת אלבומיו הראשונים: "סוד", "מרחוק לרחוק" ו"חופשי". בנוסף, נכללו גם מעט שירים חדשים. השיר היחיד שנכנס למצעדי הפזמונים השונים הוא "פעמיים ביום", שהגיע למקום ה-37 במצעד הפזמונים השנתי של רשת ג'. אדם* – פעמיים ביום, דיסקוגס פעמיים ביום - אדם, פזמונט מידע על האלבום פעמיים ביום באתר MusicBrainz
סמואל שפירו

סמואל הארווי שפירו (באנגלית: Samuel Harvey Shapiro;‏ 25 באפריל 1907 – 16 במרץ 1987) היה פוליטיקאי יהודי-אמריקאי מאילינוי, איש המפלגה הדמוקרטית, שכיהן כמושל אילינוי ה-34 בשנים 1968–1969. קודם לכן, החל מ-1961, הוא כיהן כסגן מושל המדינה תחת המושל אוטו קרנר, שאותו הוא החליף בתפקידו לאחר התפטרותו מספר חודשים טרם תום תקופת כהונתו כדי לקבל על עצמו מינוי כשופט פדרלי. סמואל שפירו נולד בשם ישראל שפירו בכפר, שאת שמו הוא לא יכול היה לזכור, באימפריה הרוסית, באזור שכיום מהווה את שטחה של אסטוניה. בגיל צעיר הוא היגר עם משפחתו לארצות הברית. הוא סיים את לימודיו בקולג' למשפטים (אנ') של אוניברסיטת אילינוי באורבנה-שמפיין. הוא עסק בעריכת דין בקנקאקי, אילינוי. בהמשך הוא עבר לשירות במגזר הציבורי, ונבחר ב-1936 כתובע של מחוז קנקאקי. בשנים 1947–1961 כיהן שפירו בבית הנבחרים של אילינוי, שם הוא גילה עניין במיוחד בסוגיות בריאות הנפש. ב-1960, ושוב ב-1964, נבחר שפירו כסגן מושל אילינוי. כאשר התפטר המושל אוטו קרנר כדי לקבל מינוי כשופט פדרלי, היה שפירו למושל המדינה ה-34, והיהודי השני (לאחר הנרי הורנר) בתפקיד. עם השבעתו כמושל, החל שפירו בהתמודדות על תקופות כהונה מלאה כמושל בזכות עצמו, אך נוצח בהפרש קולות קטן בבחירות של 1968 על ידי המועמד הרפובליקני ריצ'רד אוגילבי. לאחר סיום כהונתו כמושל שב שפירו לחייו הפרטיים, אף על פי שהוא נקרא מספר פעמים לשמש כחבר בוועדות מיוחדות, כשהבולטת מביניהן הייתה הוועדה לעיצוב מחדש של גבולות מחוזות הבחירה של המדינה ב-1981. שפירו היה חבר באחוות אלפא אפסילון פאי. החל מ-1984 ועד למותו הוא הוביל את המאמצים להקמת מטה קבוע למשרדים הארציים של האחווה. כתוצאה מכך המטה הבינלאומי של האחווה קרוי על שמו. סמואל שפירו נפטר בביתו שבקנקאקי ב-16 במרץ 1987. מותו התגלה לאחר שהוא לא הגיע כדי לייצג לקוח בבית המשפט, ושוטרים נשלחו לביתו כדי לחקור בדבר. הוא נטמן בבית הקברות היהודי ולדהיים שבפורסט פארק, אילינוי. מרכז בריאות הנפש של קנקאקי נקרא על שמו. Howard, Robert (1988). Mostly Good and Competent Men. Springfield, Illinois: Illinois Issues and the Illinois State Historical Society. pp. 302-307. מדיה וקבצים בנושא סמואל שפירו בוויקישיתוף סמואל שפירו באתר אגודת המושלים הלאומית (באנגלית) סמואל שפירו, באתר "Find a Grave" (באנגלית) סמואל שפירו, באתר The Political Graveyard
פעמיים ביום (שיר)

"פעמיים ביום" הוא סינגל שהוקלט על ידי הזמר הישראלי אדם. הוא יצא לאור בשנת 1991, על ידי חברת התקליטים פונוקול, כסינגל מוביל מתוך האלבום פעמיים ביום. השיר נכתב והולחן על ידי יענקל'ה רוטבליט וגידי שטרן והופק על ידי רן בגנו. הוא הוצג כמועמד לכניסה למצעד הפזמונים השבועי של רשת ג' ב-11 ביוני 1991. בשבוע לאחר נכנס לדירוג במקום ה-17. ב-2 ביולי עלה למקום התשיעי – המיקום הגבוה ביותר אליו הגיע. ב-13 באוקטובר, לאחר שלושה עשר שבועות רצופים, יצא מהמצעד השבועי. במצעד הפזמונים העברי השנתי ב-1991 דורג במקום ה-37. המצעד השבועי של רשת ג' מתאריך 11 ביוני 1991, פזמונט המצעד השבועי של רשת ג' מתאריך 18 ביוני 1991, פזמונט המצעד השבועי של רשת ג' מתאריך 2 ביולי 1991, פזמונט המצעד השבועי של רשת ג', 13 באוקטובר 1991, פזמונט תשנ"א, פזמונט
עונת 1991/1992 בליגת המשנה ההולנדית

עונת 1991/1992 בליגת המשנה ההולנדית הייתה העונה ה-36 של ליגת המשנה ההולנדית, שהיא הליגה ההולנדית השנייה. בסיום עונה זו, קמבור, דן בוס וגו אהד איגלס העפילו לליגה הראשונה. על ניצחון הוענקו 2 נקודות ועל תיקו נקודה בודדת. הליגה כללה 20 קבוצות, 17 ששיחקו בעונה הקודמת בליגה, אליהן הצטרפו, היורדות מליגת העל, הירנפיין וניימכן והמצטרפת מהליגות החובבניות, טופ אוס. ששיחקו ביניהן במשך 2 סיבובים בני 19 משחקים כל אחד - 38 מחזורים בסה"כ. בסיומם הקבוצה במקום ה-1 העפילה לליגה הראשונה. הקבוצות שהעפילו לפלייאוף הדירוג ושתי הקבוצות שסיימו במקומות 2 ו-3 בדירוג התמודדו בשני בתים פנימיים של 3 קבוצות כאשר הקבוצות שסיימו במקום ה-1 בכל בית העפילו לגמר והמנצחת בגמר העפילה לליגת הראשונה, הפסידה בגמר שיחקה מול הקבוצה שסיימה במקום ה-16 בליגת העל על כרטיס שלישי לליגה הראשונה. דורדרכט 90 ששיחקה בעונה שעברה בליגה, התאחדה עם סחידם מליגת העל. זיילנד פליסינגן שינתה את שמה ל-וי.סי.וי זיילנד 6 הקבוצות המדורגות העפילו לפלייאוף. בגמר הפלייאוף נפגשו המנצחות בשלב הבתים לצמד משחקים בו המנצחת בסיכום המשחקים העפילה לעונה הבאה בליגת העל מפסידת גמר הפלייאוף והקבוצה שסיימה במקום ה-16 בליגת העל נפגשו לצמד משחקים בו המנצחת בסיכום המשחקים קיבלה את הכרטיס לעונה הבאה בליגת העל